Rudnia (Marcinkonys)

Rudnia (arba Rudnelė) – kaimas Varėnos rajono savivaldybėje, 6 km į vakarus nuo Marcinkonių. Įsikūręs prie Skroblaus upelio, Dainavos girios apsuptyje. Kaimas pasiekiamas miško keliukais iš Marcinkonių, Darželių. Kaimas labai atokus, įsikūręs per 3 km atstumą nuo artimiausių gyvenviečių. Aplink kaimą įsteigtas Skroblaus rezervatas.

Kaimas įsikūręs giliame Skroblaus upelio slėnyje. Aplink trykšta daug šaltinių (Kubilnyčios, Maždžieriaus, Aukštųjų), gausu ypatingų, saugomų reljefo formų (Rudnios cirkas, Rudnios pietinis kalvaragis, Rudnios šiaurinis kalvaragis). Kaime auga daug senų vešlių liepų.

Rudnioje yra čia gyvenusios grafikės Gražinos Didelytės sodyba su dirbinių galerija „Andeine“.

Istorija 

1915 m. kaime buvo 11 sodybų.

Tarpukariu Rudnia buvo valdoma lenkų (priklausė Gardino apskrities Marcinkonių valsčiui). Nuo 1928 m. veikė „Ryto“ draugijos mokykla. Prieš antrąjį pasaulinį karą buvo likusios 5 sodybos. Pokariu kaimo apylinkėse veikė partizanų būrys, vadovaujamas Juozo Vitkaus-Kazimieraičio.

2005 m. atidaryta G. Didelytės galerija „Andeinė“.

Gyventojai

Žymūs žmonės 
 1995–2006 m. Rudnelėje gyveno grafikė Gražina Didelytė.
 Kaime vasaroja rašytojas Kazys Saja ir jo žmona, vertėja Zita Mažeikaitė.

Galerija

Šaltiniai 

Varėnos rajono savivaldybės gyvenvietės